Γιάννης Βούρος

Ο Γιάννης Βούρος (Αθήνα, 23 Ιουνίου 1955) είναι Έλληνας ηθοποιός, σκηνοθέτης, συγγραφέας, σεναριογράφος και πολιτικός.

Βιογραφικά στοιχεία

Πρώτα χρόνια και σπουδές 

Γεννήθηκε στην Αθήνα, μεγάλωσε στην πόλη της Νέας Φιλαδέλφειας με καταγωγή από τη Χίο και την Καβάλα. Έκανε τα πρώτα του σχολικά βήματα στη Σχολή Χατζήβεη στη Νέα Φιλαδέλφεια ενώ συνέχισε τον κύκλο της δευτεροβάθμιας εκπαίδευσης στο Λεόντειο Λύκειο Πατησίων,  και την Σχολή Χατζηδάκη. Κατά την παιδική και εφηβική ηλικία υπήρξε αθλητής του στίβου και ποδοσφαιριστής στα τμήματα της ΑΕΚ, ενώ κατά τα εφηβικά και φοιτητικά του χρόνια δραστηριοποιήθηκε στο παράνομο μαθητικό και φοιτητικό κίνημα.

Είναι Απόφοιτος του Τμήματος Θεατρικών Σπουδών της Φιλοσοφικής Σχολής του Εθνικού και Καποδιστριακού Πανεπιστημίου Αθηνών, καθώς και πτυχιούχος Δημοσιογραφίας-Δημοσιολογίας και της Ανώτερης Σχολής Δραματικής Τέχνης του Εθνικού Θεάτρου.

Καλλιτεχνική διαδρομή 

Υπήρξε πολιτικός συντάκτης στις εφημερίδες Αθηναϊκή και Ημερησία. Αργότερα παρουσίασε την ενημερωτική τηλεοπτική εκπομπή "Κάθε μέρα" στο Εθνικό Ίδρυμα Ραδιοφωνίας Τηλεοράσεως (Ε.Ι.Ρ.Τ.). Το 1977 υπήρξε συνιδρυτής του Θεάτρου της Άνοιξης μαζί με άλλους συντελεστές ηθοποιούς.

Έχει συμμετάσχει σε θεατρικές παραστάσεις, σε τηλεοπτικές σειρές και σε ταινίες του ελληνικού κινηματογράφου. Σκηνοθέτησε επίσης θεατρικές παραστάσεις σε περιφερειακά θέατρα (ΔΗ.ΠΕ.ΘΕ.), κρατικές σκηνές, παραστάσεις του παίχθηκαν σε θέατρα του εξωτερικού και στο Φεστιβάλ Αθηνών. Έχει μεταφράσει θεατρικά έργα από τα αγγλικά και από τα γαλλικά.

Έχει διατελέσει μέλος, αντιπρόεδρος και πρόεδρος του Σωματείου Ελλήνων Ηθοποιών από το 1992 έως το 1997.

Ενασχόληση με την πολιτική 

Διετέλεσε μέλος του Εθνικού Συμβουλίου του Πανελληνίου Σοσιαλιστικού Κινήματος (ΠΑΣΟΚ) από τον Μάρτιο του 2008 και υπεύθυνος για θέματα θεάτρου και κινηματογράφου στον τομέα πολιτισμού. Στις βουλευτικές εκλογές του 2009, εξελέγη στη Β' Εκλογική Περιφέρεια Αθηνών με τον συνδυασμό του ΠΑΣΟΚ. Στη Βουλή των Ελλήνων εξελέγη Αντιπρόεδρος της Επιτροπής Μορφωτικών Υποθέσεων ενώ συμμετείχε σε άλλες κοινοβουλευτικές επιτροπές.

Στις βουλευτικές εκλογές του Μαΐου 2012 συμμετείχε αλλά δεν εξελέγη, με αποτέλεσμα να επιστρέψει στα καλλιτεχνικά. Από τον Μάιο του 2013 έως τον Αύγουστο του 2015 διετέλεσε καλλιτεχνικός διευθυντής του Κρατικού Θεάτρου Βορείου Ελλάδος, αντικαθιστώντας τον Σωτήρη Χατζάκη.

Στις δημοτικές εκλογές του 2019 εξελέγη δήμαρχος Φιλαδέλφειας-Χαλκηδόνος.

Προσωπική ζωή 

Έχει υπάρξει παντρεμένος με την ηθοποιό Άννα Αδριανού. Από έναν εφήμερο δεσμό του γεννήθηκε η Μαρία-Λουίζα Βούρου. Την αναγνώρισε σαν δικό του παιδί κι ενώ μετά από αρκετά χρόνια, έμαθαν ότι δεν υπάρχει καμία βιολογική σχέση μεταξύ τους μέσω τεστ DNA, οι δύο τους συνέχισαν να κρατούν άριστες οικογενειακές σχέσεις σαν πατέρας με κόρη.

Έπειτα παντρεύτηκε την -επίσης ηθοποιό- Νταίζη Σεμπεκοπούλου. Από τον γάμο του αυτόν γεννήθηκε ο Στέφανος Βούρος.  Ο τρίτος του γάμος πραγματοποιήθηκε το 1998 με την ηθοποιό Ελένη Κώνστα από την οποία απέκτησε τον Αλέξη-Ιωάννη Βούρο.

Φιλμογραφία

Βιντεοταινίες

Θέατρο

Τηλεοπτικό θέατρο

Τηλεοπτικές σειρές

Εκπομπές

Εργογραφία 

Έχει συγγράψει και επιμεληθεί σημαντικό αριθμό έργων:
 Ατομικά έργα
 Μ' ένα φλασάκι στο μυαλό, εκδ. Λιβάνη, 1990, σελ. 53, ISBN 960-236-096-8
 Πολιτική πόλις πολίτες, εκδ. Εμπειρία Εκδοτική, 2012, σελ. 95, ISBN 978-960-417-365-5
 Μεταφράσεις
 Κόλιν Χίγκινς, Χάρολντ και Μωντ, εκδ. Δωδώνη, 1996, σελ. 176, ISBN 960-248-816-6
 Θεατρικά έργα
 Άρωμα ανδρών, Γ΄ Κρατικό βραβείο συγγραφής θεατρικού έργου.

Παραπομπές

Εξωτερικοί σύνδεσμοι 
 Επίσημη ιστοσελίδα

Έλληνες άνδρες ηθοποιοί κινηματογράφου
Έλληνες άνδρες ηθοποιοί τηλεόρασης
Έλληνες άνδρες ηθοποιοί θεάτρου
Έλληνες σκηνοθέτες θεάτρου
Βουλευτές εκλεγμένοι με το ΠΑΣΟΚ
Βουλευτές Β΄ Αθηνών
Δήμαρχοι ελληνικών πόλεων
Έλληνες καλλιτεχνικοί διευθυντές
Έλληνες άνδρες τηλεπαρουσιαστές